text: Mand fundet bevidstløs: Lagt i respirator Vojens
  04 september 2012 kl. 07.15
  Bevidstløs mand med hovedlæsioner fundet på parkeringsplads. Han er nu overført til hospitalet i Odense.
  En midaldrende mand blev sent mandag aften fundet i bevidstløs tilstand på en parkeringsplads i Vojens. Han er efterfølgende blevet overført til Odense Universitets Hospital, hvor han nu ligger i respirator.
  Det fortæller Bjørn Pedersen, vagtchef ved Syd- og Sønderjyllands Politi.
  - Vi fik en anmeldelse klokken 22.26 om, at der lå en mand på parkeringspladsen over for Hotel Vojens i Nørregade. Han var bevidstløs, da vi kom. Vi har undersøgt stedet, og intet tyder på, at han har været udsat for en forbrydelse, siger Bjørn Pedersen.
  - Men man kan jo aldrig være sikker. Men sandsynligvis er han faldet, og han har i slået hovedet, tilføjer han.
  Ud fra papirer, som personen havde på sig, mener politiet, at der er tale om en 47-årig mand fra lokalområdet. Politiet har endnu ikke været i kontakt med mandens pårørende.
  - Vi ved ikke, om han er livsfare. Men lægerne har valgt at lægge ham i respirator som følge af hans hovedlæsioner og blødninger, siger vagtchefen fra Syd- og Sønderjyllands Politi.
  